Rådets resolution

af 6. maj 2003

om handicappedes adgang til kulturinfrastrukturer og kulturaktiviteter

(2003/C 134/05)

RÅDET FOR DEN EUROPÆISKE UNION,

1. SOM NOTERER SIG, at Fællesskabet i henhold til traktaten om oprettelse af Det Europæiske Fællesskab har mulighed for at træffe hensigtsmæssige foranstaltninger til at bekæmpe forskelsbehandling på grund af køn, race eller etnisk oprindelse, religion eller tro, handicap, alder eller seksuel orientering,

2. SOM ERINDRER OM Rådets afgørelse af 3. december 2001 om at udpege 2003 til Det Europæiske Handicapår(1),

3. SOM LIGELEDES ERINDRER OM

- resolutionen af 20. december 1996 vedtaget af Rådet og af repræsentanterne for medlemsstaternes regeringer, forsamlet i Rådet, om lige muligheder for mennesker med handicap(2),

- Kommissionens meddelelse fra 2000 med titlen "På vej mod et Europa uden barrierer for handicappede"(3),

- Rådets resolution af 6. februar 2003 om e-adgang - forbedring af handicappedes adgang til videnssamfundet(4),

4. SOM UNDERSTREGER, at der i Den Europæiske Union er et væsentligt antal handicappede, der støder på fysiske, sociale og informationsmæssige hindringer for deres kulturelle og kunstneriske udtryksmuligheder, hvilket begrænser deres adgang til kulturarven og den kunstneriske udfoldelse,

5. SOM NOTERER SIG, at De Forenede Nationers "Standardregler om lige muligheder for handicappede", som FN's generalforsamling vedtog den 20. december 1993, navnlig i regel 10 påpeger de enkelte landes ansvar for at sikre, at handicappede uden forskelsbehandling integreres i og kan deltage i kulturaktiviteter, samt de enkelte landes ansvar for at fremme adgang til steder, hvor der foregår kulturelle arrangementer, såsom teatre, museer, biografer og biblioteker, og for at udvikle og udnytte tekniske foranstaltninger til at give handicappede adgang til litteratur, film og teater,

6. SOM NOTERER SIG de initiativer, der er taget i medlemsstaterne og på fællesskabsplan for at sikre, at handicappede får bedre adgang til kultur,

7. SOM IMIDLERTID OGSÅ NOTERER SIG, at der er behov for flere hensigtsmæssige og praktisk gennemførlige foranstaltninger, der kan forbedre de handicappedes adgang til kulturinfrastrukturerne, kulturaktiviteterne og medierne,

OPFORDRER MEDLEMSSTATERNE OG KOMMISSIONEN TIL INDEN FOR DERES RESPEKTIVE BEFØJELSER AT:

i) undersøge, hvordan handicappede kan integreres i den kunstneriske og den kulturelle sektor, og hvordan man kan støtte lige muligheder inden for produktion og fremme af handicappedes værker

ii) tilskynde kultursektoren til at bidrage til at fremme et positivt image for mennesker med handicap

iii) fortsætte bestræbelserne på at fjerne de fortsat bestående hindringer og undersøge flere relevante metoder, der kan lette og forbedre handicappedes adgang til kulturen, herunder

- evaluering og forbedring af den fysiske adgang til arkæologiske udgravninger, museer, bygningsværker og steder, hvor der foregår kulturelle aktiviteter, og sikring af den fysiske adgang til nybyggeri, uden at dette dog berører medlemsstaternes forskrifter vedrørende fredning af bygninger

- udnyttelse af moderne informationsteknologi til spredning af oplysninger

- forbedring af adgangen til kulturaktiviteter bl.a. ved tekstning, brug af letlæseligt sprog og tegnsprog, udstillingsguider og kataloger skrevet med blindeskrift, anvendelse af lyskontraster i forbindelse med udstillinger

iv) tilskynde til forbedring af adgangsmulighederne ved bedre skiltning, f.eks. ved forskellige logoer og tegn

v) forbedre udvekslingen af information og erfaringer om disse spørgsmål på europæisk plan og i relevant omfang inddrage europæiske organisationer og netværk med relevant erfaring på dette område,

ER ENIGT OM, at Rådet ved udgangen af 2005 skal gøre status over, hvilke konkrete foranstaltninger der er truffet til at gennemføre denne resolution.

(1) EFT C 335 af 19.12.2001.

(2) EFT C 12 af 13.1.1997.

(3) Dok. 8557/00, KOM(2000) 284 endelig.

(4) EFT C 39 af 18.2.2003.